În perioada 18-20 martie 2024, la Bucureşti, a fost organizată sesiunea anuală de consultări între reprezentanţii Direcţiei de Investigare a Infracţiunilor de Criminalitate Organizată şi Terorism şi cei ai Parchetului Federal din Belgia, conform Protocolului de parteneriat între cele două instituţii semnat la data de 9 septembrie 2008, anunță DIICOT printr-un comunicat de presă.
Alina Albu, procuror şef DIICOT şi Frederic Van Leeuw, procuror şef al Parchetului Federal, împreună cu echipele manageriale ale celor două structuri de combatere a criminalităţii organizate, au analizat cooperarea judiciară, caracterizată ca deosebit de intensă şi constantă între Direcţia de Investigare a Infracţiunilor de Criminalitate Organizată şi Terorism şi Parchetul Federal din Belgia pe parcursul celor aproape 16 ani de la semnarea acordului şi au stabilit priorităţile viitoare privind cooperarea directă între autorităţile judiciare semnatare, pentru abordarea comună şi eficientă a luptei împotriva criminalităţii organizate şi terorismului.
"Acordul s-a dovedit a fi un real model de bune practici în domeniul cooperării bilaterale şi reprezintă un instrument suplimentar utilizat în scopul destructurării grupurilor infracţionale organizate transfrontaliere, garantând schimbul constant de date, informaţii operative, precum şi de aspecte care vizează legislaţia şi jurisprudenţa relevante în domeniile de interes comun", se mai arată în comunicatul DIICOT.